A BIZOTTSÁG 1241/2009/EU RENDELETE
(2009. december 16.)
a meghatározott harmadik országokból származó egyes vas- és acéltermékek behozatalára vonatkozó előzetes felügyelet hatályának fenntartásáról és frissítéséről
AZ EURÓPAI BIZOTTSÁG,
tekintettel az Európai Unióról szóló szerződésre és az Európai Unió működéséről szóló szerződésre,
tekintettel a behozatalra vonatkozó közös szabályokról szóló, 2009. február 26-i 260/2009/EK tanácsi rendeletre (1) és különösen annak 11. cikkére,
tekintettel az egyes harmadik országokból történő behozatalra vonatkozó közös szabályokról szóló, 2009. július 7-i 625/2009/EK tanácsi rendeletre (2) és különösen annak 9. cikkére,
a tanácsadó bizottsággal folytatott konzultációkat követően,
mivel:
(1)
A Bizottság a 76/2002/EK rendelettel (3) előzetes közösségi felügyeletet vezetett be a harmadik országokból származó egyes vas- és acéltermékek behozatalára.
(2)
Az Unió külkereskedelmi statisztikái nem állnak rendelkezésre az 1917/2000/EK bizottsági rendelet (4) által megállapított időszakokra.
(3)
Bár a felügyelet 2002. évi bevezetése óta változott a helyzet, a nemzetközi acélpiaci fejlemények miatt továbbra is szükség van egy, a jövőbeni uniós behozatalokra vonatkozó, megbízható és gyors információs rendszerre.
(4)
Megvizsgálták a jelenlegi felügyelet tárgyát képező termékek, valamint a jelenlegi felügyeleti rendszer tárgyát nem képező termékek - rozsdamentes acélból készült síkhengerelt termékek és nagyméretű hegesztett csövek - behozatalainak alakulását. Amiatt tűnt szükségesnek megvizsgálni az e további termékekre vonatkozó tendenciákat, mert ezek rendelkeznek a piacon a legnagyobb hozzáadott értékkel.
(5)
Az elmúlt években ezen acéltermékek EU-ba történő behozatala abszolút értékben jelentősen megnőtt (40 %-kal) 2005 és 2008 között. Annak ellenére, hogy a behozatal 2008 vége óta csökken, a behozatal csupán a kereslet visszaesését követte, és a felhasználáshoz képest jelentős maradt.
(6)
Nemzetközi viszonylatban az acélgyártás kapacitásai 2006-2008 között bővültek, és ez a növekedés várhatóan 2010-ig folytatódik. Két számjegyű kapacitásnövekedés várható a következő két évben több régióban, kiváltképpen Kínában, Indiában, Brazíliában és a Közel-Keleten. A kapacitásnövekedést tekintve a legfontosabb ország, Kína ma a világ nyersacélgyártó kapacitásának közel 40 %-át teszi ki, ami az EU éves acélfelhasználása háromszorosának felel meg.
(7)
Figyelembe véve, hogy az EU fontos acélpiac a mennyiségek és az árak szempontjából az erős valuta miatt, valószínűsíthető, hogy amint a piac talpraáll, és erősödik a kereslet az uniós piacon, az acélgyártási kapacitástöbbletet az EU felé fogják irányítani. Ezzel szemben a közelmúltban különböző mértékben nehezedett a harmadik országok piacaihoz való hozzáférés, mivel számos földrajzi térségben (pl. Amerikában, Ázsiában, a Közel-Keleten) egyes országok intézkedéseket hoztak acéliparuk védelme vagy támogatása érdekében. Ezen intézkedések különböző formákban jelentek meg - pl. vámelés, engedélyezési követelmény, a belföldi beszerzés előírása -, és azokat a piacokat érintik, amelyeknek jelentős a részesedésük a globális felhasználásból.
(8)
A nyersacél és a rozsdamentes acélból készült síkhengerelt termékek gyártása az EU-ban 2007-ben, illetve 2006-ban érte el a csúcspontot, 2008-ban pedig kezdett visszaesni. 2009 első félévében 43,2 %-os volt a csökkenés 2008 első félévéhez képest, a világ acéltermelése pedig 22,4 %-kal esett vissza ugyanezen időszak alatt. A válság az Unió összes fontos acélgyártó országára hatással volt; a válságra való reakcióként az acélgyártók csökkentették a gyártási napok számát, így növelve a kihasználatlan kapacitásokat.
(9)
Valamennyi gyártó lényegesen csökkentette a foglalkoztatottak számát. 2009 júniusában az EU acélipari ágazatában foglalkoztatottak közel 40 %-át érintette a gazdasági válság állandó vagy átmeneti leépítések és csökkentett munkaidő formájában.
(10)
Az acéltermékek behozatalának közelmúltbeli tendenciái, az uniós gazdasági ágazat jelenlegi sérülékeny helyzete, az EU piacán mutatkozó változatlanul alacsony kereslet, valamint annak valószínűsége alapján, hogy a kereslet megerősödése esetén a jelenlegi és a jövőbeli kapacitástöbbletet az EU felé fogják irányítani, úgy tűnik, az uniós gyártókat a 260/2009/EK rendelet 11. cikke értelmében kár fenyegeti.
(11)
Így az Unió érdeke szükségessé teszi, hogy egyes acéltermékek behozatala továbbra is előzetes felügyelet alatt álljon annak érdekében, hogy előzetes statisztikai adatok álljanak rendelkezésre a behozatal alakulásának gyors elemzéséhez. Gyors és korai kereskedelmi adatokra van szükség ahhoz, hogy ellensúlyozni lehessen az európai acélpiacnak a nemzetközi acélpiacokon végbemenő hirtelen változásokkal szembeni sérülékenységét. Ez különösen fontos a jelenlegi, bizonytalan válsághelyzetben, mivel még nem tudni, hogy a kereslet strukturálisan fellendül-e, és hogy ebből az uniós gazdasági ágazatnak ténylegesen előnye származik-e majd.
(12)
Ezenkívül, tekintettel a rozsdamentes acélból készült síkhengerelt termékek és a nagyméretű hegesztett csövek piacának alakulására, az érintett gazdasági ágazatok helyzetére, valamint arra, hogy az acélbehozatalt ellenőrző hasonló rendszerek e termékekre is kiterjednek, helyénvaló kiterjeszteni e rendszer hatályát az I. mellékletben felsorolt termékekre is.
(13)
Figyelembe véve a fent említett fejleményeket, valamint azt, hogy olyan egyéb jelentős acélgyártó országok, mint Kanada és az Amerikai Egyesült Államok nemrégiben úgy döntöttek, hogy meghosszabbítják az acélbehozatalt ellenőrző hasonló rendszereik működési időtartamát (2011. augusztus 31-ig, illetve 2013. március 21-ig meghosszabbítva), helyénvaló, hogy e rendszer 2012. december 31-ig folytassa működését.
(14)
A szükségtelen korlátozások minimálisra csökkentése és a határközeli vállalkozások tevékenységei túlzott megzavarásának elkerülése érdekében az e rendelet alkalmazásából kizárt behozatalok nettó tömege továbbra is 2 500 kg marad,
ELFOGADTA EZT A RENDELETET:
1. cikk
A 76/2002/EK rendelet a következőképpen módosul:
1.
Az előzetes felügyelet hatályát ki kell terjeszteni az I. mellékletben felsorolt termékekre.
2.
A 6. cikkben a „2009. december 31-ig” szöveget el kell hagyni, és helyébe a „2012. december 31-ig” szöveg lép.
3.
Az illetékes nemzeti hatóságok listája helyébe a II. mellékletben szereplő lista lép.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 16-án.